Vasektomievrae beantwoord, vrese besweer(Foto: iStock) Net soos die blote gedagte aan ŉ prostaatondersoek die meeste mans die hasepad laat kies, is ŉ vasektomie, oftewel manlike sterilisering, vir baie ŉ vreesaanjaende vooruitsig. Suid-Afrika het ŉ baie lae vasektomiekoers, met min mans wat dié permanente voorbehoedingsroete kies. Met gelddruk wat al meer gesinne in ŉ wurggreep het, word gesinsbeplanning egter ŉ al groter prioriteit en is ŉ vasektomie nie meer die vergesogte gedagte van vroeër nie. ŉ Vasektomie is egter nie ŉ langtermynoplossing vir korttermynprobleme nie. Gelddruk of druk deur jou lewensmaat, vriende of familie behoort nie die skaal namens jou na die knipkant toe te laat kantel nie. Jy moet doodseker wees dat jy nie in die toekoms (nog) ŉ biologiese kind wil hê nie. ŉ Vasektomie is ŉ baie klein operasie, van sowat 30 minute, wat in ŉ uroloog se spreekkamer of ŉ dagkliniek gedoen word. Die pasiënt kan gewoonlik besluit tussen algemene narkose of plaaslike verdowing. Daar is twee algemene soorte vasektomies: die konvensionele en die geen skalpel-metode. Met ŉ konvensionele vasektomie word ŉ snytjie in die skrotum gemaak om twee buise te bereik. Dié buise staan as “vas deferens” bekend (vandaar die naam vasektomie), en daar is een vir elke testikel. ŉ Klein stukkie van elke buis word verwyder, wat ŉ klein spasie tussen die twee punte laat. Die punte van buise (waar dit gesny is) word geskroei of met steke toegewerk. Die snytjie in die skrotum word dan gewoonlik met oplosbare steke toegewerk om op sy eie te genees. Die geen skalpel-vasektomie is presies soos die naam sê, sonder ŉ snyery. Die uroloog voel die vas deferens-buise deur die skrotum en hou dit met ŉ klamp of tangetjie vas. Klein gaatjies word in die skrotum gemaak sodat die buise uitgehaal en dan gesny of toegebind (geblokkeer) kan word. Daarna word elke vas deferens-buis teruggesit en die gaatjies in die skrotum, indien nodig, met ŉ steek of twee geseël. ŉ Vasektomie is ŉ uiters doeltreffende manier van voorbehoeding. Hoewel ŉ vasektomie een van die doeltreffendste maniere is om swangerskap te voorkom, is daar steeds ŉ geringe kans op swangerskap. Onthou ook dat ŉ vasektomie nie onmiddellik doeltreffend is nie, omdat dit tot drie maande kan neem vir semen om spermvry te word. Daarom is ŉ opvolgbesoek aan die uroloog nodig om jou spermtelling na te gaan. Totdat die dokter nie die groen lig gegee het dat die operasie 100% suksesvol was nie, moet alternatiewe voorbehoeding steeds gebruik word. Hoewel die meeste mans binne ŉ dag terug by die werk is en net matige pyn en swelling ervaar, moet slaapkamersake vir minstens 7 dae op ys gesit word. Sodra die dokter bevestig het dat jou swemmers se loopbaan vir goed verby is, kan dinge na normaal terugkeer. Ná ŉ vasektomie produseer die liggaam steeds semen, maar sonder sperm. ŉ Vasektomie beskerm jou egter nie teen seksueel oordraagbare siektes nie. Hiervoor moet jy alternatiewe beskermings- of voorsorgmaatreëls tref. Moontlike korttermynsimptome ná ŉ vasektomie sluit in swelling, kneusing en ŉ bietjie ongemak. Die meeste simptome klaar binne twee weke vanself op. Baie mans ondergaan die prosedure op ŉ Vrydag en is die Maandag weer terug by die werk. As jy egter een van die volgende simptome het, moet jy jou dokter gaan sien: Seldsame gevolge sluit in: ŉ Vasektomie is ŉ permanente prosedure. Omkering is soms moontlik, maar dit is nie altyd ŉ opsie nie. Boonop is ŉ omkeeroperasie baie ingewikkelder as die aanvanklike prosedure. Omkeerbaarheid hang van verskeie faktore af, insluitend hoe lank gelede die operasie gedoen is, die soort vasektomie (sny of bind), en of die liggaam teenliggaampies teen sperm ontwikkel het of nie (wanneer jou immuunstelsel sperm aanval). Wanneer jy oor ŉ vasektomie besluit, moet jy moontlike lewensveranderinge oorweeg wat jou in die toekoms kan raak, soos ŉ egskeiding, ŉ nuwe lewensmaat en die dood van ŉ kind. Hoewel jy niemand se toestemming nodig het nie, is dit wys om met jou lewensmaat, jou dokter en selfs ŉ sielkundige te gesels voordat jy dié groot stap neem. ŉ Vasektomie kos ongeveer R15 000, afhangend van die soort verdowing (algemene narkose of plaaslike verdowing) wat die pasiënt kies. Ook of dit in die spreekkamer of ŉ dagkliniek gedoen word. Die prosedure word deur die meeste mediese fondse gedek. Die operasie om die proses om te keer, word egter nie deur mediese fondse betaal nie.